As daar nou een boom is wie se naam verwarring veroorsaak is dit die drolpeer, ook bekend as bruidjie van die bosveld. Dié boom dra nie pere of bruide nie. Hy kry waarskynlik die eerste deel van sy volksnaam van sy vrugte – wanneer hulle afval en op die grond lê lyk dit glo kompleet soos bokmis.
Die blomme bly wit tot die vrug in die middel van elke blom begin vorm. Dan word die blomme bruin en droog. As die ryp vrug van die boom afval, help die uitgedroogde blomblare die vrug om deur die wind verder van die boom af gedra te word.
Die gewone drolpeer maak ‘n goeie tuinboom omdat hy nie ‘n aggressiewe wortelstelsel het nie. Hy is ook ryp- en droogtebestand.